CELEX: 
Language: ro
Date: 2017-08-21 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 611/2014 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele de sprijin pentru sectorul uleiului de măsline și al măslinelor de masă

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În contextul programelor de lucru trienale de sprijinire a sectorului uleiului de măsline și al măslinelor de masă în conformitate cu dispozițiile articolului 29 din Regulamentul (UE) nr. 1308/2013
                  1
               , Uniunea finanțează activități ale organizațiilor de producători, ale asociațiilor de organizații de producători și ale organizațiilor interprofesionale din Franța, Grecia și Italia în valoare maximă totală de 47 665 000 EUR.
            
            
               Pe baza experienței acumulate în urma implementării actualelor programe de lucru trienale, care se vor încheia în martie 2018, se propune introducerea de îmbunătățiri tehnice în Regulamentul delegat (UE) nr. 611/2014 al Comisiei
                  2
               . Îmbunătățirile au fost identificate în cadrul unor discuții cu statele membre în cauză.
            
            
               Regulamentul revizuit ar trebui să fie adoptat în decursul primului semestru al anului 2017 și să intre în vigoare în septembrie 2017, deoarece unele modificări se referă la criteriile de eligibilitate de care solicitanții din noua perioadă de programare trebuie să aibă cunoștință pentru a-și pregăti cererile care trebuie depuse până la o dată ce urmează să fie stabilită de statele membre, dar nu mai târziu de 15 februarie 2018.
            
            
               2.CONSULTĂRI PREALABILE ADOPTĂRII ACTULUI
            
            
               Înainte de elaborarea prezentului act delegat, a fost consultat Serviciul juridic cu privire la îmbunătățirile identificate. Mecanismul de feedback a fost lansat la 16 iunie 2017, după încheierea consultării interservicii. 
            
            
               În cadrul reuniunii grupului de experți pentru uleiul de măsline din 30 mai 2017, statele membre au fost informate cu privire la posibilitățile de a propune un act delegat pentru modificarea dispozițiilor Regulamentului delegat (UE) nr. 611/2014 al Comisiei. Ținând seama de faptul că aceste modificări sunt de ordin tehnic și nu au niciun impact semnificativ, nu s-a realizat nicio evaluare a impactului. 
            
            
               3.ELEMENTELE JURIDICE ALE ACTULUI DELEGAT
            
            
               Actul delegat se întemeiază pe articolul 30 din Regulamentul (UE) nr. 1308/2013 și se va aplica programelor de lucru care vor începe la 1 aprilie 2018.
            
            
               REGULAMENTUL DELEGAT (UE) …/… AL COMISIEI
            
            
               din 9.8.2017
            
            
               de modificare a Regulamentului delegat (UE) nr. 611/2014 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele de sprijin pentru sectorul uleiului de măsline și al măslinelor de masă 
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  3
               , în special articolul 30,
            
            
               întrucât:
            
            
               (1)Ținând seama de experiența dobândită în decursul implementării programelor de lucru trienale care au început la 1 aprilie 2015, anumite dispoziții ale Regulamentului delegat (UE) nr. 611/2014 al Comisiei
                  4
                ar trebui simplificate sau clarificate. În același timp, este oportun să se limiteze și mai mult sarcina administrativă pentru operatori și pentru administrațiile naționale.
            
            
               (2)Dat fiind că statele membre sunt cele mai în măsură să evalueze riscul real de dublă finanțare a diferitelor scheme de ajutor pe care le administrează, ele ar trebui să stabilească criterii clare de demarcare care să permită realizarea unei distincții între operațiunile sau acțiunile care sunt sprijinite prin intermediul programelor de lucru trienale și cele care sunt finanțate în temeiul altor instrumente ale Uniunii.
            
         
         
            
               (3)Alocarea minimă de fonduri ale Uniunii către domenii de activitate specifice ar trebui să fie stabilită de statele membre în cauză, întrucât acestea sunt cele mai în măsură să identifice domeniile prioritare sensibile de pe teritoriul lor. Pentru a asigura o implementare echilibrată a priorităților pe teritoriul statului membru în cauză, alocarea minimă respectivă ar trebui să se aplice tuturor programelor de lucru.
            
            
               (4)Evaluarea programelor de lucru desfășurate anterior de organizațiile beneficiare în contextul Regulamentului delegat (UE) nr. 611/2014 ar trebui inclusă în lista criteriilor de selecție a noilor programe de lucru.
            
            
               (5)Din motive de simplificare, este oportun să se permită utilizarea unei rate forfetare pentru calcularea cheltuielilor generale.
            
            
               (6)Pentru a corela mai bine cererile de plată în avans cu lichiditatea beneficiarului pe durata implementării programului de lucru trienal, ar trebui să nu mai fie necesară includerea unei cereri de avans în cererea de aprobare inițială. 
            
            
               (7)Prin urmare, Regulamentul delegat (UE) nr. 611/2014 ar trebui modificat în consecință.
            
            
               (8)Programele de lucru aprobate înainte de 1 aprilie 2018 ar trebui să fie reglementate în continuare de dispozițiile Regulamentului delegat (UE) nr. 611/2014 aplicabile la data aprobării lor, până la încheierea programelor respective,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) nr. 611/2014 se modifică după cum urmează:
            
            
               (1)Se introduce următorul articol 2a:
            
            
               „Articolul 2a 
            
            
               Interzicerea dublei finanțări 
            
            
               Statele membre stabilesc criterii clare de demarcare pentru a se asigura că nu se acordă sprijin în temeiul articolului 29 din Regulamentul (UE) nr. 1308/2013 operațiunilor sau acțiunilor care sunt sprijinite în temeiul oricăror alte instrumente ale Uniunii.”;
            
            
               (2)La articolul 3 alineatul (4), teza introductivă se înlocuiește cu următorul text:
            
            
               „Externalizarea măsurilor unei organizații de producători sau ale unei asociații de organizații de producători în conformitate cu articolul 155 din Regulamentul (UE) nr. 1308/2013 poate fi autorizată pentru măsurile menționate la alineatul (1), în următoarele condiții:”;
            
            
               (3)La articolul 4 alineatul (1), litera (a) se elimină;
            
            
               (4)Articolul 5 se înlocuiește cu următorul text:
            
            
               „Articolul 5
            
            
               Alocarea finanțării din partea Uniunii
            
            
               Statele membre stabilesc alocarea minimă a finanțării din partea Uniunii disponibile în temeiul articolului 29 din Regulamentul (UE) nr. 1308/2013 pentru anumite zone menționate la articolul 3 alineatul (1) din prezentul regulament. Alocarea minimă respectivă se aplică tuturor programelor de lucru care urmează să fie aprobate în temeiul prezentului regulament în statul membru în cauză.”;
            
         
         
            
               (5)La articolul 6 alineatul (1), litera (g) se înlocuiește cu următorul text:
            
            
               „(g)evaluarea programelor de lucru care este posibil să fi fost realizate anterior de organizațiile beneficiare în contextul Regulamentului (CE) nr. 1334/2002 al Comisiei(*), al Regulamentului (CE) nr. 2080/2005 al Comisiei(**), al Regulamentului (CE) nr. 867/2008 sau al prezentului regulament.
            
            
               --------------------------------
            
            
               (*)Regulamentul (CE) nr. 1334/2002 al Comisiei din 23 iulie 2002 de stabilire a normelor de aplicare a Regulamentului (CE) nr. 1638/98 al Consiliului în ceea ce privește programele de lucru ale organizațiilor de operatori din sectorul oleicol pentru anii de comercializare 2002/2003, 2003/2004 și 2004/2005 (JO L 195, 24.7.2002, p. 16).
            
            
               (**)Regulamentul (CE) nr. 2080/2005 al Comisiei din 19 decembrie 2005 de stabilire a normelor de aplicare a Regulamentului (CE) nr. 865/2004 al Consiliului în ceea ce privește organizațiile de comercianți din sectorul oleicol, programele de producție și finanțarea acestora (JO L 333, 20.12.2005, p. 8).”;
            
            
               (6)Articolul 7 alineatul (3) se modifică după cum urmează:
            
            
               (a)litera (h) se elimină;
            
            
               (b)se adaugă al doilea paragraf, după cum urmează:
            
            
               „În sensul primului paragraf litera (d), statele membre pot decide dacă cheltuielile generale sunt eligibile pe baza unei sume forfetare sau a costurilor efective stabilite pe baza documentelor justificative care urmează să fie prezentate de beneficiari.”.
            
            
               Articolul 2
            
            
               Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            
            
               Prezentul regulament se aplică programelor de lucru care vor începe la 1 aprilie 2018 și proceselor de aprobare a acestora.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 9.8.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
               
               
                  
                     (2)
                  Regulamentul delegat (UE) nr. 611/2014 al Comisiei din 11 martie 2014 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele de sprijin pentru sectorul uleiului de măsline și al măslinelor de masă (JO L 168, 7.6.2014, p. 55).
               
               
                  
                     (3)
                  
                  
                     JO L 347, 20.12.2013, p. 671
                  
                  . 
               
               
                  
                     (4)
                  Regulamentul delegat (UE) nr. 611/2014 al Comisiei din 11 martie 2014 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele de sprijin pentru sectorul uleiului de măsline și al măslinelor de masă (
                  
                     JO L 168, 7.6.2014, p. 55
                  
                  ).